EPPF moet dringend stappe teen Molefe doen, sê SolidariteitBrian Molefe. Solidariteit maan die Eskom Pension and Provident Fund (EPPF) om so spoedig moontlik al die nodige stappe te doen om te verseker dat die voormalige Eskom-bestuurshoof, Brian Molefe, gehoor gee aan die Pretoriase hooggeregshof se bevel. Dit volg op die EPPF se aansoek by die hooggeregshof vir ’n bevel wat Molefe sal dwing om die beweerde R7,769 miljoen wat onregmatig aan hom betaal is, terug te betaal. Die hooggeregshof het in 2019 bevind dat Molefe persoonlik betrokke was by die onwettige toekenning van pensioengeld ter waarde van R30 miljoen. R10 miljoen daarvan is aan hom persoonlik uitbetaal. “Dit is vir ons duidelik dat die EPPF eienaarskap en verantwoordelikheid neem vir hul wangedrag en onwettige aksies toe hulle aan Molefe sekere pensioengeld betaal het, maar dit is belangrik dat daar nou resultate sal wees,” sê Anton van der Bijl, hoof van arbeidsregsdienste by Solidariteit, wat oorspronklik die saak teen Molefe aangevoer het. Van der Bijl is bekommerd dat Solidariteit nie by die laaste hofaansoek ingesluit is nie, aangesien die vakbond die dryfkrag agter die oorspronklike saak teen Molefe was, en nie die EPPF wat aanvanklik geweier het om Molefe te vervolg nie. “Dit is maar net nog ŉ voorbeeld van die onnodige gesloer en vertragings wat reusewantroue in die EPPF by ons lede en ander Eskom-werkers tot gevolg het. Ons hoop regtig dat hierdie hoofstuk nou tot ’n einde kan kom, nie net ter wille van huidige Eskom-werknemers nie, maar ook ter wille van die Eskom-pensioenfonds se begunstigdes wat wag dat hierdie saak gefinaliseer moet word. Dit is verregaande dat so ŉ groot oorwinning teen korrupsie nie afgehandel word nie, bloot omdat die EPPF weier om die nodige stappe te doen om ŉ hofbevel af te dwing,” voeg Van der Bijl by.